Sosionom

Sosionom er en beskyttet profesjonstittel i Norge som bare kan brukes av personer med høyere utdanning i sosialt arbeid. En sosionom bistår barn, voksne, grupper og lokalsamfunn i deres innsats for bedre livsvilkår. Sosionomer arbeider hovedsakelig med psykososiale problemstillinger i offentlige og private helse- og sosialtjenester, og i skolen. Sosionomer arbeider med å forebygge, løse og redusere sosiale problemer på gruppe- og individnivå.

 Kompetanseområder 
I arbeidsområdet inngår relasjons- og nettverksbygging, psykososial behandling, sosialrådgivning, psykoedukasjon, miljøterapi, kommunikasjon og samhandling på individ- og systemnivå, rusbehandling og -rådgivning, barne- og familievern, kunnskap om lovgivning, lovanvendelse og stønadsordninger på familie-, trygde-, barnevern- og sosialfeltet.

 Sykehussosionomer 

Sykehussosionomer driver sosialfaglig arbeid ved sykehus, som kan inndeles i de tre hovedområdene praktiske oppgaver, psykososialt arbeid og undervisningsvirksomhet.
 Praktiske oppgaver omfatter informasjon, råd og veiledning til å håndtere praktiske og personlige problemer som endring av helsetilstand kan føre med seg, informasjon om trygderettigheter og sosiale stønader, offentlige og private hjelpeinstanser, formidling av kontakt med hjelpeapparatet, bistand ved søknader, samt vurdering av behov for tiltak 
 Psykososialt arbeid består i å kartlegge og følge opp ytre årsaker til pasientens problemer i blant annet yrkessammenheng, økonomi og bolig, mellommenneskelige problemer ved samlivskriser, svekkede sosiale nettverk og tilsvarende, psykiske og følelsesmessige reaksjoner, for eksempel ved alvorlig sykdom og død og andre viktige endringer i livssituasjonen 
 Undervisningsvirksomhet og veiledning rettet mot pasienter, pårørende og andre faggrupper i ulike temaer, som arbeids- og trygderettigheter, generelle støtteordninger, kommunikasjon og samliv. Virksomheten omfatter også kurs og gruppetilbud omkring   mestring for pasienter med kronisk sykdom, smerteproblemer og konsekvenser ved sykdom og behandling.

 Utdanning 
Profesjonsstudiet i sosialt arbeid gis ved flere høgskoler og universitet i Norge, og inneholder teori og praksis innenfor blant annet juridisk metode og velferds- og familiejus samt psykologi, sosialmedisin (rusomsorg og rusbehandling), psykiatri, sosiologi, sosialpolitikk, stats- og kommunalvitenskap og sosialfaglige emner. Den siste emnegruppen omfatter sosiale arbeidsteorier og -måter. Videre vektlegges tverrfaglig læring i fellesundervisning med flere helse- og sosialarbeiderutdanninger. Den legger grunnlag for tverrfaglig og flerfaglig samhandling i praksis.

Utdanning til sosionom gis blant annet ved OsloMet (tidl. Høgskolen i Oslo og Akershus), VID Vitenskapelige høgskole (tidl. Diakonhjemmet Høgskole), Universitetet i Agder, Høgskolen på Vestlandet, Nord universitet, UIT, Høgskolen i Lillehammer, Høgskolen i Oslo, NTNU, Høgskolen i Volda, Høgskolen i Østfold og Universitetet i Stavanger.

I 2015 var det i Norge nær 15 000 utdannede sosionomer, og det utdannes ca. 800 nye sosionomer hvert år.

Etter- og videreutdanning

Etter endt sosionomutdanning kan man videreutdanne seg innen blant annet barne- og ungdomsvern, arbeid med eldre, psykisk helsearbeid og rus, rehabilitering, eller kognitiv terapi. Det er mulig å ta master og doktorgrad i sosialt arbeid.

Gjennom FOs godkjenningsordninger kan sosionomer også få godkjent spesialkompetanse og bli godkjent som faglig veileder, klinisk sosionom eller klinisk spesialist.

 Yrkesutøvelse 
Sosionomer er ikke autorisert helsepersonell, men faller innunder Lov om helsepersonell m.v. § 3-1 pkt 2. dersom de deltar i helsehjelp eller er ansatt i en helseinstitusjon .

 Yrkesorganisasjon og fagforening 
Norsk sosionomforbund ble stiftet i 1959, men gikk i 1993 sammen med Norsk barnevernpedagogforbund og Norsk vernepleierforbund for å opprette Fellesorganisasjonen (FO). Forbundet passerte 33 000 medlemmer i 2022. Av disse er om lag 12 500 sosionomer.

FO har et eget profesjonsråd for sosionomer som skal ivareta sosionomes faglige og politiske interesser.

 Referanser 

 Eksterne lenker 

 Utdanning.no sin yrkesbeskrivelse av sosionom
 Fellesorganisasjonen (FO) 
 Rammeplan for 3-årig sosionomutdanning, Utdannings- og forskningsdepartementet.

Kategori:Yrkesbeskrivelser
Kategori:Titler
Kategori:Sosiologi
Kategori:Sosialfag